یوروشده ایشتیراک ائدن قوشونلار اوچ کورپوسدان عیبارت ایدی: باش کورپوس، قافقاز کورپوسو و گئنئرال-مایور بوُلقاکوْوون کورپوسو. قوشون توپلاماغا چوخ واخت ایتیرمک ایستمه‌ین والئریان زوُبوْو ۱۲ مین نفرلیک، ۲۱ توپا مالیک اوردو ایله دربنده دوغرو ایره‌لیله‌دی. دربندین یاخینلیغیندا گئنئرال-مایور ساوئلیئوین اوّلجه‌دن بورا یئریدیلمیش دسته‌سی زوُبوْوون قوشونلارینا قوشولدو. ۱۷۹۶-جی ایلین مایین ۱/۱۲/-ده زوُبوْو گئنئرال بوُلقاکوْوون ۳۰ آپرئل/۱۱ مای تاریخلی راپورتونو آلدی. بوُلقاکوْو بیلدیریردی کی، «دستمله بیرلیکده ۲۰ وئرست ایره‌لیلیه‌رک دارباق کندیندن بیر قدر آرالی مئیدان بولاق آدلی کیچیک چایین یانیندا دایانمیشام.» روسلارین اساس قووّه‌لری‌نین دربنده یاخینلاشدیغینی گؤرن شیخ علی خان آوارلی اوممه خانا موتّفیقلیک تکلیف ائده‌رک، کؤمک گؤندرمه‌سینی خواهیش ائتدی و تورکیه‌یه ده ائلچی گؤندردی. او قالانین مودافیعه‌سینی گوجلندیردی. آرتیق قاپیلاری هؤردوردو. ساوئلیئوین باتئرئیا قوردوغو یئرده داش بورج اینشا ائتدیردی.